[image: ]
[image: ]
Inhoudsopsomming
Leerstyle verwys na die verskillende maniere waarop leerders inligting absorbeer, verwerk, begryp en behou. Dit verwys ook na hoe 'n leerder nuwe inligting interpreteer.
Die VOLK-leerstylmodel (of "VARK learning styles")
Hierdie model is een van die gewildste maniere om leerstyle te kategoriseer. Dit is in 1987 deur Neil Fleming ontwikkel met die doel om leerders te help om hul leervoorkeure beter te verstaan. Volgens hierdie model kan leerders hul leerstyl identifiseer deur te bepaal watter aktiwiteite hulle verkies:
· Visuele leer (prentjies, video's, diagramme, ens.) 
· Ouditiewe leer (musiek, besprekings, lesings, ens.)
· Lees en skryf (die maak van lysies/aantekeninge, lees van handboeke, ens.)
· Kinestetiese leer (beweging, eksperimente, praktiese aktiwiteite, ens.) 

	Die visuele leerstyl verwys daarna dat leerders inligting op hul beste kan inneem deur dit te sien en waar te neem. Visuele leerstylleerders het dikwels 'n sterk visuele geheue en gebruik visuele beelde (in hul gedagtes) om hulle te help onthou wanneer hulle van verskillende onderwerpe leer. Die gebruik van visuele hulpmiddels (in plaas van slegs mondelinge verduidelikings) kan hul begrip aansienlik verbeter. 

	Die ouditiewe leerstyl verwys na die leerders wat inligting inneem wanneer hulle dit hoor. Ouditiewe leerstylleerders vind dikwels baat by lesings en onthou dinge wat vir hulle gesê word. Hierdie leerders geniet dit om aan debatte en besprekings deel te neem, aangesien hulle inligting effektief kan verwerk deur idees te wissel en argumente te voer. Anders as visuele leerders, wat op visuele instruksies floreer, kan ouditiewe leerders sukkel om inligting te onthou wat sonder 'n mondelinge verduideliking aangebied word. 

	Die lees- en skryfleerstyl verwys na die leerders wat verkies om inligting in te neem deur die gebruik van woorde en teks. Hierdie leerders vind dit makliker om te leer met behulp van teksgebaseerde materiaal soos boeke, artikels en geskrewe aantekeninge. Lees- en skryfleerders het 'n sterk vermoë om geskrewe inhoud te verwerk en die besonderhede, wat hulle gelees het, te onthou. Hulle maak dikwels aantekeninge wanneer hulle lees (of tydens lesings) om hul begrip te versterk. Hulle verkies stil studie-omgewings waar hulle ongestoord op lees en skryf kan fokus. 

	Die kinestetiese leerstyl verwys na leerders wat leer deur iets prakties te doen of deur iets interaktief te ervaar. Kinestetiese leerders maak staat op beweging, aanraking, en die manipulasie van voorwerpe om inligting te onthou. Hulle geniet dikwels fisiese aktiwiteite soos sport en dans en floreer in omgewings waar hulle kan beweeg en direk met die leerstof kan omgaan (bv. eksperimente en praktiese projekte). Alhoewel hulle soms sukkel om vir lang tydperke stil te sit, presteer hulle op hul beste wanneer hulle deur aktiewe deelname kan leer.



Dit kan baie voordelig wees om jou leervoorkeure te verstaan. As jy byvoorbeeld agterkom dat visuele leer die beste vir jou werk, kan die gebruik van visuele studiestrategieë (tesame met ander metodes) jou geheue verbeter en jou leerproses vergemaklik.

As jy voel dat daar nie een spesifieke leerstyl is wat by jou pas nie, of as jou voorkeure verander na gelang van die situasie of tipe inligting, kan jy 'n multimodale leerstyl hê. Dit beteken dat jy 'n kombinasie van verskillende leermetodes gebruik om by verskillende kontekste en inhoud aan te pas. Die meeste mense het 'n multimodale leerstyl.

Akademiese voordele van leerstylbewustheid
· Dit verbeter jou leerpotensiaal: Deur jou studiemetodes by jou leerstyl aan te pas, kan jy inligting meer effektief verstaan en behou.
· Dit ondersteun die moontlikheid van langtermynsukses: Deur jou leerstyl op skool toe te pas, lê jy 'n goeie grondslag vir toekomstige leer, soos op universiteit of kollege.
· Die verbetering van toets- en eksamenuitslae: Strategieë wat in lyn is met jou leerstyl, help jou om meer doeltreffend vir assesserings voor te berei en beter daarin te presteer.
· Die individualisering van jou leerervaring: Ontwikkel studietegnieke wat die beste vir jóú werk.
· Die vermindering van leerverwante stres: Deur metodes te gebruik wat jou die beste pas, sal jou frustrasie verminder en jou leerervaring aangenamer maak.
· Die verbetering van studiestrategieë: Bou voort op jou bestaande tegnieke deur benaderings te integreer wat met jou leerstyl ooreenstem.

Persoonlike voordele van leerstylbewustheid
· Wanneer jy jou leerstyl verstaan, kan jy jou sterkpunte makliker herken en met meer selfvertroue leer.
· Insig ten opsigte van hoe jy die beste leer, kan jou selfbeeld verbeter.
· Jy leer hoe om jou brein meer effektief te gebruik wanneer jy jou studiemetodes aanpas by jou natuurlike voorkeure.
· Jy kry 'n beter begrip van jou sterkpunte, swakpunte en leergewoontes.
· Jy kan metodes ontdek wat die leerproses boeiend, dog aangenaam maak.
· Dit sal jou nuuskierigheid en motivering vir lewenslange leer aanwakker.

Die identifisering van 'n leerstyl behoort jou nie te beperk nie, maar behoort jou eerder te help om 'n meer effektiewe leerder te word. Indien jy jou leerstyl in jou daaglikse roetine toepas, sal jy konsepte vinniger en makliker verstaan. Onthou, daar is geen enkele "regte" manier om te leer nie. Fokus op jou sterkpunte en gebruik dit tot jou voordeel wanneer jy nuwe konsepte aanpak.


Eienskappe van verskillende leerstyle
	📺Visuele leerders...
· kan dwalende gedagtes tydens lesings hê.
· is oplettend, maar kan soms feite wat genoem word, mis.
· is georganiseerd.
· kan gewoonlik goed spel.
· onthou beter met behulp van kaarte, diagramme, ens.
· kan goed konsentreer.
· moet aanwysings sien, in plaas daarvan om dit te hoor.
· het dikwels 'n netjiese handskrif.
· onthou gesigte goed, maar vergeet dikwels name.
· hou daarvan om vooruit te beplan.
· let op fynere besonderhede.
	🔊 Ouditiewe leerders...
· hou daarvan om met ander of hulself te praat terwyl hulle leer.
· verloor maklik konsentrasie.
· verkies gesproke aanwysings bo geskrewe aanwysings.
· geniet musiek.
· lees dikwels met fluisterende lipbewegings.
· onthou name goed.
· geniet dit om te sing.
· vind dit moeilik om te konsentreer as dit raserig is.
· is dikwels ekstroverte. 
· hou daarvan om te luister.
· verkies lesings en besprekings.

	📚 Lees-/Skryfleerders...
· leer die beste deur te lees en aantekeninge te maak.
· hou daarvan om hardop te lees.
· gebruik woordeboeke en ander verwysingsmateriaal.
· leer deur hul notas weer te lees.
· onthou inligting wat hulle lees of neerskryf.
· verkies om op hul eie te lees in plaas daarvan dat iemand vir hulle voorlees.
· is dikwels goed met grammatika omdat hulle gereeld lees.
· verkies die skryf van opstelle bo mondelinge aanbiedings.
· geniet dit om navorsing te doen.
· maak gedetailleerde aantekeninge.
· hou van woorde met interessante of unieke betekenisse.
· verkies skriftelike terugvoer ten opsigte van hul werk.
· geniet dit om lyste te maak en dinge in kategorieë te organiseer.
· lees graag in hul vrye tyd.
	🤸🏻  Kinestetiese leerders...
· beweeg baie rond.
· verkies dit om nie stil te sit nie.
· beweeg dikwels terwyl hulle studeer.
· hou daarvan om aan leeraktiwiteite deel te neem.
· verkies om dinge te doen eerder as om daaroor te lees.
· hou dikwels nie van lees nie.
· geniet praktiese probleemoplossing.
· hou daarvan om nuwe vaardighede aan te leer.
· praat en gesels dikwels met handgebare.
· kies klere op grond van gemak.
· geniet dit om aan voorwerpe te raak.






Studiewenke vir verskillende leerstyle
📺 Visuele leerders...
· moet visuele beelde of breinkaarte gebruik.
· moet aantekeninge maak.
· kan "leidraad-woorde” gebruik om inligting te herroep.
· kan gekleurde glimpenne ("highlighters") in hul aantekeninge/notas gebruik.
· kan baat vind deur die gebruik van kaarte, diagramme en lyste.
· moet na oudiovisuele materiaal kyk.
· kan foto's neem van sleutelinligting.
· moet studiekaarte of flitskaarte gebruik.
· kan baat vind  by die gebruik van notaboeke.
· moet die onderwyser se mond en gesig tydens lesings dophou.
· kan gebruik maak van visuele kettings of mnemoniek om hulle te help onthou.
· kan dit nuttig vind om na TV-programme, wat met die onderwerp verband hou, te kyk.
· kan baat vind deur aanwysings neer te skryf.

🔊 Ouditiewe leerders...
· moet lesings opneem sodat hulle herhaaldelik daarna kan luister.
· kan rympies gebruik om inligting te memoriseer.
· sal daarby baat vind om studiemateriaal op te sê en op te neem sodat hulle dit later kan hersien.
· kan  na opnames van studiemateriaal luister (bv.in die motor, op pad skool toe).
· behoort hardop te lees.
· behoort die leermateriaal met ander te bespreek.
· moet aandagtig luister tydens lesings.
· moet woorde uitklank wanneer hulle studeer.
· kan woorde in lettergrepe uitspreek om begrip aan te help.
· sal baat vind by die bespreking van probleme en om idees/nuwe konsepte te parafraseer.
· moet aanwysings parafraseer om hul begrip te versterk.
· kan oor die illustrasies en diagramme in tekste praat.
· kan nuwe prosesse bespreek (gesels oor die “wat, hoe en waarom”).

📚 Lees-/Skryfleerders...
· moet inligting in hul eie woorde herskryf.
· kan kaarte, diagramme en grafieke in woorde beskryf of kort verduidelikings gee.
· moet hoof- of sleutelkonsepte en idees neerskryf.
· moet instruksies vir elke stap van enige proses/prosedure neerskryf.
· sal daarby baat vind om alleen in stil omgewings te studeer om sodoende afleidings te vermy.
· moet baie aantekeninge maak. 
· moet hul aantekeninge organiseer deur gebruik te maak van subopskrifte, kolpunte en lyste.
· kan verskillende kleure (glim)penne gebruik.
· moet sleutelwoorde uitlig terwyl hulle skryf.
· moet baie besonderhede (detail) in hul aantekeninge insluit.
· moet hul aantekeninge gereeld deurlees.
· kan vir hulself kantlyn-aantekeninge maak.
· sal daarby baat vind om aantekeninge ná 'n les te herskryf.
· kan hul aantekeninge met iemand anders s'n vergelyk.
· kan oefen deur eksamenantwoorde uit te skryf.
· kan  meervoudigekeuse-vrae oefen.
· kan klasuitdeelstukke met hul eie aantekening kombineer.

🤸🏻 Kinestetiese leerders...
· moet rondloop terwyl hulle studeer.
· kan rondbeweeg en die werk vir 'n denkbeeldige persoon "verduidelik".
· sal daarby baat vind om opdragte, volgens instruksies, uit te voer.
· moet oefen deur herhaling van bewegings.
· kan tydens die studieproses dans en hul liggame betrek.
· kan hul vinger gebruik om op die tafel of in die lug te skryf wanneer hulle inligting memoriseer.
· kan inligting met 'n gevoel assosieer om met die memoriseringsproses te help.
· moet gereeld tydens studiesessies strek.
· sal daarby baat vind deur op 'n witbord te skryf, aangesien groot motoriese beweging gebruik word.
· kan die rekenaar vir interaktiewe leer gebruik.
· moet praktiese aktiwiteite gebruik deur voorwerpe aan te raak.
· moet vir kort periodes studeer en tussendeur opstaan om rond te loop.
· kan studiehulpmiddels maak wat hulle fisies kan hanteer.
· sal daarby baat vind om flitskaarte te gebruik en dit in twee stapels te skei. (bv. werk wat ek bemeester het /nie bemeester het nie.)
· kan magnetiese letters en -borde gebruik om nuwe woordeskat aan te leer.
· behoort inligting herhaaldelik uit te skryf om dit te onthou. 

